Nagriž

Nagriž () om üks'vozne vai kaks'vozne heinäsine kazmuz, Kapust-heimon Kapustižed- (), vai Ristänikoižed-sugukundan () erik. Lugetas läz kümnikad alaerikoid.

 Kazvatand 
Ottihe kul'turiviruimha enamba 40 voz'sadad tagaz. Kodima — Päivlaskmaine Azii. Kazvatihe Amuižes Egiptas, Grekanmas, Rimas. Oli Venän päižeks maploduks edel kartohkan otandad kävutamižhe.

Jur' kazvab sanktaks, südäin oleleb pakuine vai vauged. Jur'lehtesed oma järedad. Änikoičii seikh kazvab kahtel vodel vai sil-žo vodel ku ištutihe värin, seikh om korged i om äi lehtesid. Jagadas aigaližhe i möhäižhe, möhembaine kožub varha tal'veks. Voib kazvatada aigaližen nagrhen kaks' satust vodes.

Nagrhen sötmižsortad nimitasoiš turnepsaks.

 Nagrheze sidodud vepsän tärtused 
 Babu — kuivatud nagrhen haukuine (vai kartohkan).
 Haudad, haudnikad — hauttud nagriž.
 Haudpirg — pirg hauttud nagrhenke.
 Kopreh — nagrhen kogo pöudol.
 Labohtez — pirg nagrhenke vai kartohkanke.
 Lohkoi — vezipudr (tahtaz) rugižjauhospäi nagrhenke.
 Nagrižpirg — pirg nagrhenke.
 Paštikaine, paštikaz — pašttud nagriž.
 Repoi — pašttud vai hauttud nagrhen südäivezi, vai vas nagrhespäi.

 Nagrheze sidodud vepsän muštatišed da ozoitesed 
 Muštatišed 
 Ala nagra nagrišt, om ret'kad kodiš.
 Ei karged nagriž ezmäižeks hapne.
 Sö nagriž sügüzel, a ak pidä nores.

 Ozoitez 
 Kehker ku kudmaine, viher ku vast. (nagriž)

 Homaičendad 

 Irdkosketused 
 Kut endo nagr'hen semendolim // Vepsän kelen korpus. — #97.
 Kut tehtas babud nagrhespäi // Vepsän kelen korpus. — #98.
 Kut tehtas repoin' nagrhespäi // Vepsän kelen korpus. — #99.

Kategorii:Kapustižed
Kategorii:Maižanduzkul'turad kirjamišton mödhe
Kategorii:Kazmused kirjamišton mödhe
Kategorii:Jur'plodud
Kategorii:Maplodud